CELEX: 62021TN0187
Language: lt
Date: 2021-04-09 00:00:00
Title: Byla T-187/21: 2021 m. balandžio 9 d. pareikštas ieškinys byloje Firearms United Network ir kt. / Europos Komisija

2021 6 7   
            
            
               LT
            
            
               Europos Sąjungos oficialusis leidinys
            
            
               C 217/53
            
         
      2021 m. balandžio 9 d. pareikštas ieškinys byloje Firearms United Network ir kt. / Europos Komisija
      
      (Byla T-187/21)
      (2021/C 217/68)
      Proceso kalba: lenkų
      
         Šalys
      
      
         Ieškovai: Firearms United Network (Varšuva, Lenkija), Tomasz Walter Stępień (Želechuvas, Lenkija), Michał Budzyński (Cegliuvas, Lenkija), Andrzej Marcjanik (Złotokłos, Lenkija), atstovaujami advokato E. Woźniak
      
         Atsakovė: Europos Komisija
      
         Reikalavimai
      
      Ieškovai Bendrojo Teismo prašo:
      
                  —
               
               
                  Panaikinti 2021 m. sausio 25 d. Komisijos reglamentą (ES) 2021/57, kuriuo dėl švino, su šratais patenkančio į šlapžemes arba aplink jas, iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (1)
                  
               
            
         Ieškinio pagrindai ir pagrindiniai argumentai
      
      Grįsdami ieškinį ieškovai remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas Europos Sąjungos pagrindinių teisių chartijos (2) nuostatų (16 straipsnis, 17 straipsnio 1 dalis, 21 straipsnio 1 dalis, 45 straipsnio 1 dalis, 48 straipsnio 1 dalis) pažeidimu, nes tariamai buvo apribota laisvė užsiimti su šaudymu susijusia ekonomine veikla, teisė valdyti, naudotis ir disponuoti šaunamaisiais ginklais, švino turinčiais šoviniais, šaudyklomis, diskriminuojami sportinio ir medžioklinio šaudymo atstovai, apribota galimybė judėti su švino turinčiais šoviniais, nustatyta asmenų, judančių per šlapžemes su švino turinčiais šoviniais, kaltės prezumpcija, darant prielaidą, kad jie šaudo švino turinčiais šoviniais šlapžemių teritorijoje, todėl pažeidžia nustatytą draudimą.
               
            
                  2.
               
               
                  Antrasis ieškinio pagrindas grindžiamas Europos Sąjungos sutarties (3) nuostatų (2 straipsnis, 3 straipsnio 2 dalis, 3 straipsnio 3 dalis) pažeidimu, nes pažeista teisė ir laisvė užsiimti medžiokliniu ir sportiniu šaudymu, pažeistas teisinės valstybės principas nustačius asmenų, judančių per šlapžemes su švino turinčiais šoviniais, kaltės prezumpcija, darant prielaidą, kad jie šaudo švino turinčiais šoviniais šlapžemių teritorijoje, pažeistas teisinio saugumo principas, nes dėl įtvirtintų nuostatų neįmanoma tiksliai identifikuoti šlapžemių, o kartu ir draudimo galiojimo teritorijos, todėl neįmanoma prisitaikyti prie galiojančių nuostatų.
               
            
                  3.
               
               
                  Trečiasis ieškinio pagrindas grindžiamas Europos Sąjungos sutarties nuostatų (5 straipsnio 2, 3 ir 4 dalys) pažeidimu dėl kompetencijos priskyrimo principo nepaisymo, nes atitinkamų priemonių nesunkiai galėjo imtis pačios valstybės narės ir jos savo forma ir turiniu viršija tai, kas būtina Sutarčių tikslams pasiekti.
               
            
                  4.
               
               
                  Ketvirtasis ieškinio pagrindas grindžiamas piktnaudžiavimu įgaliojimais, nes priimtu reglamentu siekta labai apriboti civilinio šaudymo praktiką Europos Sąjungoje.
               
            
         (1)  OL L 24, 2021, p. 19.
      
         (2)  OL C 326, 2012, p. 391.
      
         (3)  OL C 202, 2016, p. 13.